夏日作
作者：白居易
朝代：唐

paragraphs: 葛衣疎且單，紗帽輕復寬。
一衣與一帽，可以過炎天。
止於便吾體，何必被羅紈。
宿雨林笋嫩，晨露園葵鮮。
烹葵炮嫩笋，可以備朝餐。
止於適吾口，何必飫腥羶。
飯訖盥漱已，捫腹方果然。
婆娑庭前步，安穩窗下眠。
外養物不費，內歸心不煩。
不費用難盡，不煩神易安。
庶幾無夭閼，得以終天年。